Johann Galletti
Johann Georg August Galletti (19. ágúst 1750 - 16. mars 1828) var þýskur sagnfræðingur og landafræðingur. Hann var menntaskólakennari í Gotha og kenndi auk áðurnefnda fræða, latínu og náttúrufræði og skrifaði kennslubækur. Ein þeirra hefur birst á íslensku, en hún nefnist: Kennslubók í sagnafræðinni fyrir viðvaninga. 

Johann Galletti er þó ekki þekktur fyrir fræðimennsku sína. Friedrich Schiller sagði t.d. um hann að hann væri langdregnasti og andlausasti sagnfræðingur sem nokkurntíma hafi lifað. Á meðan hann var ofanjarðar var hann þó einna þekktastur fyrir hvað hann var utan við sig og var í raun nokkurskonar holdtekja hins viðutan prófessors. Núna er hann þó þekktastur fyrir fræðarugl en af því úir og grúir í bókum hans. Galletti skrifaði og birti ófáar fræðibækur, og oft í mörgum bindum, enda lifði hann fyrir að skrifa. Fræðaruglið sem leynist í bókum hans kalla þjóðverjar Kathederblüten. 

Hér eru nokkur dæmi: 

 Eyjarnar í Miðjarðarhafi eru allar stærri eða minni en Sikiley. 
 Þegar Humboldt kleif Chimborazo-fjall varð loftið svo þunnt að hann gat ekki lesið án þess að nota gleraugu. 
 Angórukanínan er eitt furðulegasta og gagnlegasta skordýrið. 
 Gotha er ekki mikið lengra frá Erfurt en Erfurt er frá Gotha. 
 Það er heimskulegt að leggja það í vana sinn að lesa í rúminu. Það mætti nefna mörg dæmi þess að menn hafi sofnað út frá bók við logandi kerti, og vaknað næsta dag dauðir. 
 Eftir bardagann við Leipzig mátti sjá hesta með þrjá, fjóra og jafnvel fleiri fætur skotna undan sér á hlaupum um nærliggjandi sveitir. 

Galletti, Johann